Polisieman skiet sy vrou glo 14 keerArgieffoto ŉ Polisiebeampte verbonde aan die Germiston-polisie se georganiseerde misdaadeenheid aan die Oos-Rand, is in hegtenis geneem nadat hy glo oor die naweek sy vrou 14 keer met sy diensvuurwapen geskiet het. Robbie Raburabu, waarnemende nasionale woordvoerder van onafhanklike polisie-ondersoekdirektoraat (Opod), het aan Maroela Media gesê die beampte, ŉ adjudant-offisier en sy 42-jarige vrou was besig om te skei. “Die vrou het by haar suster in Vosloorus gebly, toe hy Saterdag in sy amptelike motor daar opgedaag het,” het Raburabu gesê. “Die beampte het sy vrou glo 14 keer geskiet voordat hy in sy motor gevlug het. Die vrou is op die toneel dood.” Die beampte het glo die voertuig se opsporingstoestel ontkoppel en die polisie tot Sondagaand ontduik. Hy het homself omstreeks 18:40 aan die polisie oorgegee. Hy sal na verwagting Maandag in die Vosloorus-landdroshof verskyn op aanklag van moord. Opod ondersoek die saak.